**ሰማእታትና ዳግማይ ተደቢሶም**

20 ሰነ መዓልቲ ስውኣት ንህዝቢ ኤርትራ ሰማእታትና እንዝክረላ እንዝክረላ ዝኸበረት ዕለት እያ። ሎሚ ዓመት ብኣጋጣሚ እዛ ክብርቲ ዕለት ነዚ ብዶክተር ኣብይ ዝምራሕ መንግስቲ ፈደራላዊት ኢትዮጵያ ኣበጊስዎ ዘሎ ኣወንታዊ ናይ ሰላም ኣንፈት ንምሕያል ሉኡኻት መንግስቲ ኤርትራ ናብ ኣዲስ ኣበባ ከም ዝኸዱ ፕረሲደንት ኢሰያስ ገሊጹ ኣሎ። እዚ መግለጺ ነቲ ኣብ መንጎ ህዝብታት ኤርትራን ኢትዮጵያን ዝነበረ ታሪኻዊ ዝምድና ከም ዘደልድሎን ዘሐይሎን ኣየማትእን እዩ። እዚ ድማ ዓቢ ዓወት ንክልቲኡ ኣህዛብ እዩ።

 መንግስቲ ኢትዮጵያ ንናይ ኣልጀሪስ ውዕል ተቀቢለዮ ኢሉ መግለጺ ምስ ኣውጸኤ መንግስቲ ኤርትራ ነዚ ናይ ሰላም መስርሕ ብጽሞና ኣብ ጽምዶ ምስ ኩሎም ዝምልከቶም ኣካላት እንከሎ፣ እቶም ፈሊጣውያን ኢና በሃልቲ ነዚ ናይ መንግስቲ ኢትዮጵያ ተበግሶ መዝሚዞም ንህዝቢ ካብ መንግስቱ ናይ ምግላል ሜላ እዮም ክጥቀሙ ፈቲኖም።

ዓንደብርሃን ወልደገርጊስ ዝሓለፈ ኣርባዕተ ዓመታት ምስ ጭፍራ ወያነ ሕግብግብ ክብል ከምዘይነበረ፣ ሕጂ ከም ወናኒ ናይ ስምምዕ ኣልጀርስ ተንታንን ፈላጥን መምህርን ብምኻን፣ ተጋራጫዊ መልእክቲ ዘለዎ ብሓደ ወገን ስርዓት ወያነ ንስምምዕ ኣልጀስ ብምጥሓስ ሉዕላውነት ኤርትራ ከኽብሩ እንዳጸውዐ፣ ብኻልእ ሸነኽ ድማ ሃገራዊ ኣገልግሎት ካብ ዝግብኦ ግዜ ነዊሑ፣ መንግስቲ ኤርትራ ቁጠባና የዕንይዎ ዝብሉ ክልተ ተጻረርቲ ርእይቶታት እዩ ዝህብ ዘሎ። ምስ’ዚ ኣታሓሒዙ ዋላ እታ ፕረሲደንት እትብል ቃል ደርብዩ ንኢሰያስ እዚ ናይ ኢትዮጵያ ናይ ሰላም ጻዊዒት መዋጥር ኮይንዎ ኣሎ ይብል።

ሉዕላዊ መሬትካ ተጎቢጡ መንእሰይ ሃገሩ ስለዘገልገለ እዩ እዚ ሕጂ ፍረ ጻማ ሃገራዊ ኣገልግሎት እንርኢ ዘሎና። ሃገራዊ ኣገልግሎት እንተዘይነብር ህዝብና ጠቅሊሉ ናብ ባሕሪ ምተጓሕፈ፣ እዚ ሕጂ ምዕባለ ዘርኢ ዘሎ ቁጠባናውን ከምቲ በዓል ዓንደብርሃንን ወያነን ጠሚና ኢድና ምሃብና ነይርና። ውግእ ክሳብ ክንደይ ኣዕናዊ ምኻኑ ኣብ’ዚ ዝነብረሉ ዘለኹ ሱዑዲ ዓረብ ተገንዚበዮ። እተን ብልዮናት ኣታዊ ዘለወን ሃገራት ኣብ ውሽጢ ሓደ ዓመት ስንከልከል ክብላ እየን ተራእየን። ንሕና ግን ኒሕን ሓቦን ናይ መንእሰያትና ዓቲርና ብዘይገለ ትሕዝቶ ንልዕሊ ዕስራ ዓመት ተጻዊርናዮ።

ፕረሲደንት ኢሰያስ ውድቀት ወያነ ቅድሚ ዝኾነ ዓለም በታ GAME IS OVER እትብል መግለጺኡ **ዘበሰረ ነብይ መራሒ** እዩ። ድሕሪ ውድቀት ወያነ እንታይ ክስዕብ ምኻኑ ፍሉጥ ስለዝኾነ መግለጺ ምቅባል ስምምዕ ኣልጀርስ ብመንግስቲ ኢትዮጵያ ንመንግስቲ ኤርትራ ከመይ ኢሉ እዩ ሃንደበት ክኾኖ። ኣብ’ቲ ጽንኩር ኩነታት ብወያነን ከደምቱን ዝወረደና ተጻብኦታት ዘይተነቃነቀ ሕጂ ሰላም ምስ ተረኽበ መንግስቲ ኤርትራ ዝያዳ ይሕይልን ይድልድልን እምበር ሕልሚ ወያነን ሕልሚ ከም ባዓል ዓንደብርሃን ከመይ ኢሉ ክሰምር።

እዚ ድማ እንታይ እዩ ዘዘኻኽረካ ከምቲ ሓደ ገዛ ብሓያል ከልቢ ዝሕሎ፣ ነቲ ገዛ ንምስራቅ ሰራቂ ነቲ ከልቢ ስጋ ሂቡ ክሰርቅ ዝፍትን ዓንደብርሃን ወልደገርጊስ ድማ ንስምምዕ ኣልጀርስ ገሊጹ ንመንግስቲ ኤርትራ ወንጂሉ ናይ ምድንጋር ዕላምኡ ዘተግብር ተበላጺ ሰብ እዩ።

ብዝኾነ ብብልሒ መሪሕነት መንግስቲ ኤርትራን ዶክተር ኣብይን ብጾቱን ኣብ ሓዲሽ መድረኽ ተሰጋጊርና ኣሎና፣ ሰማእታትና ድማ ኣብታ ክብርቲ መዓልቶም ተደቢሶም ኣለዉ።

ዘልኣለማዊ ዝኽሪ ንሰማእታትና!

ግርማይ የማነ 20 ሰነ 2018